b'\n_START_ARTICLE_\nMustamarjaorapihlaja\n_START_SECTION_\nUlkon\xc3\xa4k\xc3\xb6\n_START_PARAGRAPH_\nMustamarjaorapihlaja kasvaa leve\xc3\xa4latvuksiseksi pieneksi puuksi tai puumaiseksi pensaaksi, jonka korkeus on 8\xe2\x80\x9312 metri\xc3\xa4. Oksissa on harvakseltaan noin 3 cm pitki\xc3\xa4 lyhyit\xc3\xa4 ja tanakkoja piikkej\xc3\xa4. Puikeat lehdet ovat kiilt\xc3\xa4vi\xc3\xa4, 3\xe2\x80\x938 cm pitki\xc3\xa4, hammaslaitaisia ja matalalovisia. Valkoiset kukat sijaitsevat huiskiloissa. Hedelm\xc3\xa4t ovat kiilt\xc3\xa4v\xc3\xa4n mustia luumarjoja. Laji muistuttaa aitaorapihlajaa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMustamarjaorapihlajaa k\xc3\xa4ytet\xc3\xa4\xc3\xa4n koristekasvina runsaan kukinnan, hedelmien, koristeellisen lehdist\xc3\xb6n ja lehtien kirkkaanpunaisen syysv\xc3\xa4rityksen vuoksi. Laji ei tarvitse leikkaamista, mutta siet\xc3\xa4\xc3\xa4 sit\xc3\xa4 hyvin. Kasvupaikan suhteen se on vaatimaton. Talvenkest\xc3\xa4vyys on hyv\xc3\xa4, Suomessa se menestyy miltei koko maassa eli kasvuvy\xc3\xb6hykkeill\xc3\xa4 I\xe2\x80\x93VI.'